Din il-ġimgħa fil-Parlament rajna bidliet bla preċedent li se jżidu l-fiduċja tal-poplu fil-klassi politika, għax il-governanza u t-tmexxija tajba ma jiġux bil-paroli iżda bl-azzjoni. Dan li għandna huwa gvern bil-qabda aħjar minn ta' qablu. Mhuwiex gvern perfett u nkunu qed nonqsu lill-qarrejja tagħna jekk ma nammettux li fl-aħħar tliet snin qamu wkoll temi ta' governanza politika. Fost oħrajn wirt in-nuqqas ta' liġijiet ta' skrutinju li kellu pajjiżna taħt gvernijiet differenti. Din l-amministrazzjoni ma kkuntentatx b'din is-sitwazzjoni. Għax m'għandux x'jaħbi, il-Gvern kien kuraġġuż u ħa passi. Passi li daqskemm se jolqtu lilu stess mhux se jolqtu lill-Oppożizzjoni għax, kif hu naturali f'kull demokrazija parlamentari, l-Oppożizzjoni jkollha ħafna inqas attenzjoni fuqha. Fil-Parlamanet rajna kif dan huwa l-ewwel gvern li qed idaħħal standards bis-serjetà għall-politiċi permezz ta' liġi avant garde. Huwa pass storiku u kuraġġuż li qatt ma sar qabel minkejja d-diskors kollu dwar kontabbiltà. Jispikka f'din il-liġi l-fatt li persuni ta' fiduċja (dawk maħtura mill-Gvern tal-ġurnata) ukoll se jkollhom iwieġbu lejn kumitat parlamentari. Persuni li għal snin twal kien hawn min jaħbi biex jgħid x'jagħmlu u x'jitħallsu, issa se jkunu suġġetti għal skrutinju pubbliku. Hawn min jgħidlek: hekk għandu jkun. Vera, iżda l-verità hi li qatt ma sar hekk u dan il-pass kuraġġuż ittieħed issa għall-ewwel darba. Din hi liġi li qed tidħol mhux fl-aħħar xahar tal-Gvern biex fuq il-karta tkun inżammet il-wiegħda, iżda f'nofs leġiżlatura għax dan il-Gvern ma jibżax ikun aktar miftuħ u trasparenti. Hekk jixraqlu l-poplu Malti u Għawdxi wara li ta l-akbar mandat fl-istorja politika Maltija. Din hija tarġa oħra li qed jitla' l-pajjiż biex naslu għal aktar governanza tajba. Pass li jingħaqad ma' oħrajn li diġà twettqu iktar kmieni f'din il-leġiżlatura u li semmejniehom għal iktar minn darba. Għaldaqstant, illum niffokaw fuq dawk ġodda bħal, ngħidu aħna, dak li se jiġri fid-Dipartiment tal-Artijiet. Inqas indħil mill-politiku Konna drajna nisimgħu kif id-Dipartiment tal-Artijiet sar għodda politika. Annimal politiku hawn min jiddeskrivih. Għal snin twal mijiet ta' persuni kellhom iħabbtu l-bieb ta' xi politiku biex jinqdew. Hemm min kellu dritt jinqeda iżda minħabba l-mod kif tmexxa qatt ma ngħata dak li hu tiegħu. Però, agħar minn hekk, kien hemm numru ta' każi fejn il-bieb, ngħidu aħna tal-eks-Ministru Jason Azzopardi, tħabbat meta ma kienx hemm għalfejn. Bħal meta Ernest Tonna, galoppin tal-Partit Nazzjonalista u tal-eks-Ministru Austin Gatt, ingħata garaxx bil-premessa li kellu problema ta' saħħa iżda fl-istess ħin kien imexxi s-sigurtà tad-Dar Ċentrali. Jew meta Jason Azzopardi interviena fuq garaxx f'Santa Luċija f'dak li l-Awditur Ġenerali iddeskriva bħala indħil mhux f'loku. Fl-aħħar jiem is-Segretarju Parlamentari Deborah Schembri ressqet liġi li tibdel lid-Dipartiment f'awtorità li, fuq kollox, tnaqqas bil-kbir l-indħil tal-politiku. Daqshekk hemm bżonn il-barka bil-firma tal-ministru, biex dak li hu ta' ċittadin bi dritt jingħata, u dak li se jingħata se jkun skrutinizzat. Dan huwa pass ieħor ta' kuraġġ. Għax fl-aħħar snin kemm rajna politiċi jerħu l-poter minn idejhom u jgħadduh f'idejn terzi li jkollhom ċerti awtonomija? Dawn iż-żewġ liġijiet huma prova oħra li l-bidla pożittiva qed isseħħ.